TopTV bring weer aansoek om porno te wysDie betaalkanaal TopTV het weer ŉ aansoek by die Onafhanklike Kommunikasie-owerheid in Suid-Afrika (Okosa) ingedien om drie 24-uur-pornografiekanale in Suid-Afrika bekend te stel. Eddie Mbalo, uitvoerende hoof van TopTV, het gerugte dat hy die aansoek gebring het om die maatskappy, wat in ondernemingsredding is, te red ontken. TopTV het begin verlede jaar ook ŉ aansoek gebring om pornografie uit te saai maar het binne twee maande geen terugvoer van Okosa ontvang nie en besluit om daarmee voort te gaan. Okasa het toe ŉ dringende aansoek voor die hooggeregshof in Johannesburg gebring en daar is beslis dat TopTV nie mag voortgaan met sy planne voor Okosa dit goedgekeur het nie. Mbalo sê TopTV sal nou aan openbare verhore oor die aangeleentheid deelneem en ook van die geleentheid gebruik maak om te verduidelik watter beskermende meganismes hy in plek sal sit vir die volwasse inhoud. Multichoice het in 2010 sy plan bekendgemaak om pornografie uit te saai maar dit later laat vaar.